Сыт нобэ дызыгъэпIейтейр?
Дунейпсо Адыгэ Хасэм и ГъэзэщIакIуэ гупым и зи чэзу зэхуэсыр накъыгъэм и 18-м Мейкъуапэ щекIуэкIащ.
Лъэпкъыр зыгъэпIейтей Iуэхухэр зэпкърыхыным, абыхэм я хэкIыпIэхэр убзыхуным, дуней псом щикъухьа адыгэхэм я гъащIэм, псэукIэм щыгъуазэ зыщIыным, бзэр, тхыдэр, щэнхабзэр хъума хъуным теухуа псалъэмакъхэр къыщаIэта зэхуэсыр иригъэкIуэкIащ ДАХ-м и тхьэмадэ, экономикэ щIэныгъэхэм я доктор Сэхъурокъуэ Хьэутий. ЗэIущIэм кърихьэлIащ АР-м и премьер-министр КъумпIыл Мурат, ХъыбарегъащIэ IэнатIэхэмкIэ, хамэ къэрал щыпсэу ди лъэпкъэгъухэм запыщIэнымкIэ и къэрал комитетым и тхьэмадэ Щхьэлахъуэ Аскэр, АР-м щэнхабзэмкIэ и министр Къул Мухьэмэд, Адыгейм ис нэхъыжьхэм я советым и тхьэмадэ Хъунэгу Чатиб, филологие щIэныгъэхэм я доктор, АКъУ-м и профессор ШащIэ-Ергъукъу Шамсэт, щIэныгъэ-къэхутакIуэ институтым и унафэщI Бырсыр Батырбий сымэ. Къэбэрдей-Балъкъэрым щыщу зэIущIэм ирагъэблэгъащ КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин, ДАХ-м деж щыIэ ЧэнджэщакIуэ гупым и унафэщI Нэхущ Заурбий, КъБКъУ-м и профессор Дзэмыхь Къасболэт, Къэбэрдей-Балъкъэр щIэныгъэ-къэхутакIуэ институтым и лэжьакIуэ Хъуажь Фахъри, «Хэку» зэгухьэныгъэм и тхьэмадэ НэкIацэ Владимир, Сирием къикIыжауэ Налшык щыпсэу Къущхьэ Надим сымэ, нэгъуэщIхэри.
ДАХ-м и зэIущIэм хэтхэм фIэхъус псалъэкIэ зыхуагъэзащ КъумпIыл Муратрэ Хъунэгу Чатибрэ.
ДАХ-м и ГъэзэщIакIуэ гупым и лэжьыгъэр къызэIуихащ бысым Хасэм и тхьэмадэ Бэгъущэ Iэдэм. Ар убгъуауэ тепсэлъыхьащ щIыналъэ Адыгэ Хасэм и пщэрылъхэр зэрызэфIигъэкIымрэ дяпэкIэ и мурадхэмрэ. ГъэзэщIакIуэ гупыр 2013 — 2015 гъэхэм зэлэжьыну Iуэхугъуэ нэхъыщхьэхэм къызэхуэсахэр щыгъуазэ ищIащ Дунейпсо Адыгэ Хасэм и тхьэмадэм и япэ къуэдзэ Къэжэр Артур.
АдэкIэ псалъэ зрата Къущхьэ Надим тепсэлъыхьащ Сирием щыпсэу адыгэхэр иджыпсту зыхэт гугъуехьхэмрэ КъБР-м, КъШР-м, АР-м къэIэпхъуэжа ди лъэпкъэгъухэм я Iуэху зыIутымрэ, ахэр зыIууэ лъэпощхьэпохэм. Абыхэм защIэгъэкъуэнымкIэ щыIэ хэкIыпIэхэр къагъэлъэгъуащ гупым хэтхэм.
Къэбэрдей Адыгэ Хасэм и тхьэмадэ ХьэфIыцIэ Мухьэмэд къызэхуэсахэм я пащхьэ ирилъхьащ Кавказ зауэр зэриухрэ илъэси 150-рэ зэрырикъум ехьэлIауэ екIуэкIыну Iуэхугъуэ нэхъыщхьэхэм я планыр. Апхуэдэуи дунейм адыгэу тетым я зэкъуэтыныгъэм и махуэ хэха убзыхуным, Урысеймрэ хамэ къэралхэмрэ анэдэлъхубзэр хъума щыхъун папщIэ лъэпкъ программэ зэхэлъхьэным теухуаи Iуэху еплъыкIэхэр къыхэщу къэпсэлъащ ХьэфIыцIэр.
Лъэпкъым и Iуэхур кIуэтэным, нобэ зыгъэпIейтейм, зи щхьэр мафIэм хэлъ Сирием щыпсэу ди къуэшхэр къегъэлыным, хэхэсхэм я бзэмрэ щэнхабзэмрэ хъума зэрыхъуным, нэгъуэщI куэдми теухуауэ гупсысэ убзыхуарэ Iуэху пыухыкIарэ къыхалъхьэу зэIущIэм къыщыпсэлъащ ДАХ-м и ГъэзэщIакIуэ гупым хэтхэри къеблэгъа хьэщIэхэри. А псори къызэщIакъуэжри, Iуэхугъуэ щхьэхуэхэр ягъэнэIуащ, зэман гъунэгъум зэфIагъэкIыну я мураду.
ДАХ-м и ГъэзэщIакIуэ гупым и зэхуэсыр зэрекIуэкIам теухуа тхыгъэ убгъуа ди газетым и къыкIэлъыкIуэ къыдэкIыгъуэхэм ящыщ зым тетынущ.
НэщIэпыджэ Замирэ,
Дунейпсо Адыгэ Хасэм и ГъэзэщIакIуэ гупым хэт.
Налшык — Мейкъуапэ.
Адыгэ зауэлIхэр гъуэгу тохьэ. Сурэтыр Хьэгъундокъуэ Мухьэмэд ищIащ. Черкесск къалэ, 1994 гъэ
